b'\n_START_ARTICLE_\nHavndal\n_START_SECTION_\nHavndal Kirke\n_START_PARAGRAPH_\nHavndal h\xc3\xb8rer til Udbyneder Sogn. Udbyneder Kirke ligger i Udbyneder 3 km \xc3\xb8st for Havndal, men i 1925 fik Havndal tilsk\xc3\xb8det jord til en kirkeg\xc3\xa5rd. Gennem indsamling blev der rejst midler til at bygge et kapel, som i 1930 blev indviet til kirke. Pga. denne oprindelse har Havndal Kirke ikke et t\xc3\xa5rn.\n_START_SECTION_\nFaciliteter\n_START_PARAGRAPH_\nHavndal Skole har 132 elever, fordelt p\xc3\xa5 0.-6. klassetrin i \xc3\xa9t spor. Eleverne skal til Gr\xc3\xb8nh\xc3\xb8jskolen i \xc3\x98ster T\xc3\xb8rslev for at tage 7.-9. klasse. SFO\'en Solsikken er et fritidstilbud til b\xc3\xb8rn i 0.-3. klasse. Havndal har ogs\xc3\xa5 Havndal B\xc3\xb8rnehave og \xc3\x86ldrecenter Aldershvile._NEWLINE_Forsamlingshuset Estraden har en sal til 175 personer. Tanken om at opf\xc3\xb8re en sportshal opstod midt i 1970\'erne. Havndal Borgerforening p\xc3\xa5t\xc3\xa6nkte en tilbygning til Estraden, som borgerforeningen ejede. Det blev dog ret hurtigt besluttet, at den bedste l\xc3\xb8sning m\xc3\xa5tte v\xc3\xa6re en ny sportshal, og planerne blev overdraget til Havndal-Udbyneder Idr\xc3\xa6tsforening. Hallen blev indviet i september 1979 og overdraget til den selvejende institution Havndal Hallen.\n_START_SECTION_\nStationsbyen\n_START_PARAGRAPH_\nHavndal fik station p\xc3\xa5 Randers-Hadsund Jernbane (1883-1969). Den blev anlagt p\xc3\xa5 bar mark og opkaldt efter en lille klynge huse, bl.a. et jordemoderhus, som l\xc3\xa5 \xc2\xbd km vest for stationen. Men der kom hurtigt bebyggelse omkring stationen. I 1901 beskrives byen s\xc3\xa5ledes:_NEWLINE_"Havndal, en i de sidste 20 Aar om Stationen opstaaet By, med offtl. Politiret for Onsild-Gjerlev Hrdr.\xe2\x80\x99s Jurisdikt., Sparekasse for Udbyneder-Kastbj\xc3\xa6rg Komm. (opr. 1871; 31/3 1899 var...Antal af Konti 849), Haandv\xc3\xa6rkere, Farveri, Uldspinderi, Maltg\xc3\xb8reri, Teglv., Andelsmejeri, K\xc3\xb8bmandshdl., G\xc3\xa6stgiveri, Afholdshotel, J\xc3\xa6rnbane-, Telegraf- og Telefonst. samt Postekspedition. Skole mellem Havndal og Udbyover."_NEWLINE_Stationen fik stikspor til JAF (Jydsk Andels Foderstofforening) og det lokale korn- og foderstoffirma Mercur foruden at der var stikspor til varehuset og siderampe ved l\xc3\xa6ssesporet._NEWLINE_Stationsbygningen er revet ned og har efterladt et \xc3\xa5bent omr\xc3\xa5de langs Vesterbro. Banens trac\xc3\xa9 er inde i byen bevaret som sti mellem Vellingg\xc3\xa5rdsvej og Kronjydevej og tildels p\xc3\xa5 Jydestien. Den nordlige del af Rolighedsvej er anlagt p\xc3\xa5 trac\xc3\xa9et. Fra S\xc3\xb8ndervej starter en 10 km lang banesti til Hadsund Syd. If\xc3\xb8lge kommuneplanen b\xc3\xb8r banetrac\xc3\xa9et fortsat kunne afl\xc3\xa6ses i byens struktur. Trods nedrivningen af stationen og udskiftning af flere karakteristiske huse p\xc3\xa5 hovedgaden er Havndal udpeget som kulturmilj\xc3\xb8 p\xc3\xa5 baggrund af dens udvik\xc2\xadling som ren stationsby, hvor der ikke var en landsby i forvejen.\n_START_SECTION_\nKommunen\n_START_PARAGRAPH_\nUdbyneder Sogn kom ved kommunalreformen i 1970 med i Mariager Kommune. Den skulle ved kommunalreformen i 2007 indg\xc3\xa5 i Mariagerfjord Kommune, men Havndal-omr\xc3\xa5det besluttede ved afstemning at komme med i den ny Randers Kommune.'